**ΑΠΑΝΤΗΣΕΙΣ**

**Α. ΜΗ ΛΟΓΟΤΕΧΝΙΚΟ ΚΕΙΜΕΝΟ**

**1η Δραστηριότητα**

**Α1.**

Αγαπητοί συμμαθητές,

Στο απόσπασμα της ομιλίας του ο Καμύ αναφέρεται στον κοινωνικό ρόλο του καλλιτέχνη. Αρχικά, επισημαίνει την αναγκαιότητα της τέχνης στη ζωή του η οποία δεν οδηγεί τον καλλιτέχνη στην απομόνωση αλλά στην παρουσίαση των κοινών συναισθηματικών καταστάσεων. Εξηγεί ότι ο καλλιτέχνης παρά τη διαφορετικότητά του πρέπει να κατανοήσει τη θέση του στον κόσμο ώστε να προσφέρει περισσότερα. Τέλος, παρουσιάζει τη διαρκή επικοινωνία που έχει με το κοινό και τονίζει την υποχρέωση να απαλλαγεί από την κριτική και να στραφεί στη δημιουργία.

Σας ευχαριστώ

**2η δραστηριότητα**

**Α2.**

**αντιθέτως**: αντίθεση, εναντίωση

**λοιπόν**: συμπέρασμα

**γι’ αυτό τον λόγο**: αιτιολόγηση

**εφόσον**: όρος, προϋπόθεση

**Α3.**

Η θέση του καλλιτέχνη στην κοινωνία

**Α4.**

**α)** ουδέποτε ≠ πάντοτε

επιτρέπει ≠ εμποδίζει

αδυνατεί ≠ μπορεί

δέσμευση ≠ αποδέσμευση

**β)** Κάθε πολιτικός οφείλει να μην **περιφρονεί** τις απαιτήσεις της κοινωνίας, αλλά να τις αφουγκράζεται και να τις ικανοποιεί.

Δεν έχω καμία **υποχρέωση** να σε βοηθήσω να τακτοποιήσεις τα ρούχα σου· είναι δική σου δουλειά!

**3η δραστηριότητα**

**Α5.**

Επικοινωνιακό πλαίσιο: ομιλία στη Βουλή των εφήβων

Χρειάζεται προσφώνηση, αποφώνηση, ύφος που διαθέτει στοιχεία προφορικότητας.

Αξιότιμε κύριε πρόεδρε της Βουλής,

Αγαπητοί έφηβοι-βουλευτές,

Κυρίες και κύριοι,

Είναι αδιαμφισβήτητο ότι διανύουμε μια περίοδο κρίσιμη, με πολλά προβλήματα και αδιέξοδα. Η τέχνη θα μπορούσε να αποτελέσει αρωγό και συμπαραστάτη του ανθρώπου και ιδιαίτερα του νέου, καθώς προσφέρει πολλαπλά στην ψυχή, στο ήθος, στο πνεύμα αλλά και στις κοινωνικές σχέσεις. Το σύγχρονο σχολείο, ως σημαντικός φορέας κοινωνικοποίησης, πρέπει να αναλάβει καθοριστικό ρόλο στην πρόοδό της αλλά και γενικότερα στην πρόοδο του πολιτισμού.

Κατ’ αρχάς είναι απαραίτητη η αισθητική αγωγή των παιδιών με την αναβάθμιση του μαθήματος. Επομένως επιβάλλεται η αναδιαμόρφωση του σχολικού προγράμματος και η διδασκαλία της τέχνης σε επαρκή χρόνο τόσο με θεωρητική διδασκαλία όσο και με βιωματική επαφή, όπως εκπαιδευτικές εκδρομές και επισκέψεις σε χώρους τέχνης (μουσεία, θέατρα, εκθέσεις έργων τέχνης, λογοτεχνικές συναντήσεις). Προς αυτή την κατεύθυνση θα μπορούσε να υπάρξει και διαθεματική προσέγγιση της Τέχνης στο μάθημα της Ιστορίας και της Ελληνικής γραμματείας, χωρίς όμως την τυπική βαθμολόγηση, ώστε να συνειδητοποιήσουν οι νέοι την ενιαία πορεία της Τέχνης στο χρόνο.

Επίσης, με τη δημιουργία κατάλληλων υποδομών, οι νέοι θα έχουν τα μέσα και τον χρόνο για την καλλιέργεια του ταλέντου τους σε ποικίλες μορφές τέχνης (ζωγραφική, γλυπτική, θέατρο, λογοτεχνία), με τη βοήθεια εξειδικευμένου προσωπικού (θεατρολόγων, καθηγητών Καλών Τεχνών). Παράλληλα, η θεσμοθέτηση σχολικών καλλιτεχνικών διαγωνισμών ή ακόμη και η διοργάνωση καλλιτεχνικών εκδηλώσεων ή συζητήσεων με εκπροσώπους του χώρου μπορεί να αποτελέσει το έναυσμα αυτοέκφρασης των μαθητών, αλλά και ανακάλυψης της καλλιτεχνικής έφεσής του.

Είναι καιρός να συνειδητοποιήσουμε ότι στην εποχή του στυγνού ορθολογισμού, της απληστίας και των τυπικών ανθρώπινων σχέσεων, η τέχνη μπορεί να αποτελέσει τη σανίδα σωτηρίας για τον άνθρωπο. Επομένως, πρέπει να λάβει τη θέση που της αξίζει στη ζωή μας, για να πλουτίσει τη σκέψη μας και την ψυχή μας. Και το σχολείο θα συμβάλλει αποφασιστικά σε αυτό.

Σας ευχαριστώ.

**Β. Λογοτεχνικό κείμενο**

**1η δραστηριότητα**

**Β1.**

Η ποιήτρια με το σχήμα άρσης - θέσης δηλώνει ότι δεν έχει ανάγκη από υλικά αγαθά («χρήματα»), αντίθετα επιθυμεί να έρθει σε επαφή με την Τέχνη του Λόγου και συγκεκριμένα με την ποίηση ( «έχω ανάγκη από ποίηση»). Μέσω της ποίησης προσδοκά να αναπτύξει αισθήματα και να νιώσει συναισθήματα συγκίνησης («ξυπνά συγκινήσεις»).Τέλος το ποιητικό υποκείμενο μπορεί να προσεγγίσει τον κόσμο από άλλη οπτική χρωματίζοντας τον διαφορετικά («φέρνει καινούργια χρώματα»).

**2η δραστηριότητα**

**Β2.**

**α) Προσωποποιήσεις:** από όνειρα που κατοικούν τα δέντρα,

από τραγούδια που κάνουν τ’ αγάλματα να χορεύουν,

από άστρα που ψιθυρίζουν στ’ αυτί των εραστών.

Η ποιήτρια αποδίδει καθαρά ανθρώπινες ιδιότητες και συμπεριφορές στις αφηρημένες έννοιες ( «**όνειρα», « αγάλματα»)** καισε άψυχα στοιχεία της φύσης **(«άστρα»).** Η προσωποποίηση προσδίδει ζωντάνια και παραστατικότητα στο λόγο και καθιστά τη λογοτεχνική γραφή ιδιαίτερα και έντονα δραστική.

**β)** Η επανάληψη της φράσης «έχω ανάγκη» δηλώνει εμφατικά την έντονη επιθυμία της ποιήτριας να βιώσει αισθήματα, σκέψεις και εμπειρίες που θα μπορέσει να πραγματώσει μέσω της ποίησης.

**3η δραστηριότητα**

**Β3.**

Η τέχνη ως ανθρώπινη δραστηριότητα αποτελεί έναν τρόπο δημιουργικής έκφρασης και εξωτερίκευσης συναισθημάτων. Η αξία της και η προσφορά της είναι αδιαμφισβήτητη και γι’ αυτό η επαφή μαζί της είναι αναγκαία.

Η Τέχνη ηρεμεί ψυχικά το άτομο και εξευγενίζει τον εσωτερικό του κόσμο. Ταυτόχρονα διευρύνει τους πνευματικούς ορίζοντες και αποτελεί έναν τρόπο ψυχαγωγίας και επικοινωνίας με τους άλλους. Τα οφέλη δε σταματούν εδώ καθώς μπορούμε να έρθουμε σε επαφή με την παράδοση και την ιστορία του τόπου μας ή να γνωρίσουμε την κουλτούρα και τις συνήθειες άλλων λαών. Τέλος, η Τέχνη ευαισθητοποιεί και αφυπνίζει συνειδήσεις, αφού προβληματίζει και περνά μηνύματα μιας και ο καλλιτέχνης δεν είναι αποκομμένος από την κοινωνική πραγματικότητα, αντίθετα την αφουγκράζεται και εκφράζεται αναλόγως.

ΤΙΣ ΑΠΑΝΤΗΣΕΙΣ ΕΠΙΜΕΛΗΘΗΚΕ Ο ΦΙΛΟΛΟΓΙΚΟΣ ΤΟΜΕΑΣ ΤΩΝ ΦΡΟΝΤΙΣΤΗΡΙΩΝ

**«ΟΜΟΚΕΝΤΡΟ» ΚΑΙ «ΑΝΘΡΩΠΙΣΤΙΚΩΝ ΣΠΟΥΔΩΝ» ΦΛΩΡΟΠΟΥΛΟΥ**

[**www.floropoulos.gr**](http://www.floropoulos.gr)

**ΕΥΑΓΓΕΛΟΥ Μ.–ΠΟΥΛΑΚΟΥ Μ.– ΧΑΝΙΩΤΗ Ν.–ΧΑΤΖΗΤΣΟΜΠΑΝΗ Μ.**